Group Five: Waar is Allan Gray nou? | Netwerk24
Group Five: Waar is Allan Gray nou?
Deur Elvira Wood 30 Augustus 2018 07:42
Willem Louw, voormalige direkteur van Group Five.Foto: Elvira Wood
Selfs ’n blinde man met ’n stok kan teen dié tyd aanvoel dat die konstruksiegroep Group Five se dae getel is.
Dit is Willem Louw, voormalige direkteur van dié groep, se mening nadat Group Five Woensdag in ’n handelsverklaring gewaarsku het hy verwag ’n enorme verlies vir die boekjaar tot einde Junie.
Luidens ’n verklaring op die JSE se nuusdiens, Sens, verwag hy die verlies per aandeel gaan met tussen 56,8% en 74,9% tot tussen R13 en R14,50 per aandeel styg. Sy wesensverlies per aandeel styg ook met tussen 52,4% en 70% tot tussen R13 en R14,50 per aandeel.
Die grootste rede vir die probleme is die kragstasie wat hy sedert 2014 in Kpone, Ghana, bou. Bouwerk sal na verwagting einde September voltooi word.
Vir die voljaar gaan die verlies op die kontrak R1,3 miljard beloop.
Louw vaar behoorlik uit oor dié projek.
“Die Kpone-projek is nou nog drie maande later as wat tevore gerapporteer is (verdere verliese) en teen hierdie tyd is die boete vir laat voltooiing by sy limiet.
“Daar word gepoog om die aandeelhouers sag te maak met die boodskap oor teeneise op die projek. Gewoonlik is ‘(counter) claims have considerable merit’ kodering vir ‘ons gaan hard probeer maar is nie seker of daar genoeg meriete is nie’,” waarsku hy.
Daar word gepoog om die aandeelhouers sag te maak met die boodskap oor teeneise op die projek.
Willem Louw, voormalige direkteur van Group Five, oor die groep se Ghanese kragprojek
Group Five se aandeelprys het Woensdag kort ná die aankondiging met 31% tot net 68c geval.
“Ek vra weer die vraag: Hoe kan ’n aandeel wat ’n jaar gelede nog by die R15 was nou so ver geval het? Wanneer gaan die grootste aandeelhouer, Allan Gray, weer ’n aksie loods om die maatskappy om te draai of is dit te warm vir hulle in hierdie stadium?” vra Louw.
Louw verwys na die batebestuursfirma Allan Gray se ingryping in 2017 toe hy genoeg druk op die maatskappy geplaas het om sy hele direksie te vervang.
“Hoekom is daar nie nou nóg meer aggressiewe aandeelhoueraktivisme om die baie power resultate aan te tree nie? Die maatskappy moet sy konstruksiedeure nou beslis toemaak, veral in Suid-Afrika en dit self doen anders gaan iemand anders dit namens hulle doen,” waarsku hy.
Hy sê hy kan glad nie verstaan hoekom Group Five nog nie soos ander konstruksiemaatskappye wat Basil Read en Esor Construction insluit aansoek om sakeredding gedoen het nie.
Group Five het steeds nie bevestig wanneer hy sy jaarresultate gaan uitreik nie.
Hy sê in die verklaring dit sal in September wees, maar gee nie ’n spesifieke datum nie.
Meer oor: Group Five | Konstruksiesektor | Konstruksiemaatskappy | Konstruksie
Group Five se aandeel tuimel oor groter verlies
Group Five kry immuniteit oor sokker-knoeiery
Konstruksie steier: 5 dinge wat jy moet weet